દેશના સરહદી રાજ્ય એવા કાશ્મીરમાં ચાર વર્ષથી આતંકવાદનો વિકલ્પ બની ગયેલા અને જેના શિરે ૧૫ લાખનું ઈનામ જાહેર થયું હતું તેવા લશ્કર-એ-તોઇબાના કમાન્ડર અબુ દુજાના ઉર્ફે હાફીઝનું ભારતીય સુરક્ષા દળોએ ઢીમ ઢાળી દેતાં કાશ્મીરમાં આતંક મચાવનારા વધુ એક આતંકીનો ખાતમો થયો છે ત્યારે હવે સવાલ અેવા થઈ રહ્યા છે કે શું બુરહાન વાની બાદ દુજાના પણ ઠાર મરાયો છે ત્યારે લગભગ ૧૩ માસથી અશાંત રહેલા કાશ્મીરમાં શાંતિનો માહોલ સ્થપાઈ શકશે ખરો? હિઝબુલ મુજાહિદ્દીનના કમાન્ડર બુરહાન વાની ૨૦૧૬ના જુલાઇમાં ઠાર કરાયો હતો. એટલે કે ૧૩ મહિના બાદ લશ્કર-એ-તોઇબાના કમાન્ડર અબુ દુજાનાનું ઢીમ ઢાળી દેવાની ઘટના સુરક્ષા દળો માટે મોટી સફ‍ળતા સમાન છે. અગાઉ જ્યારે વાની ઠાર મરાયો હતો ત્યારે જે રીતે તેના સમર્થનમાં કાશ્મીરીઓએ નારા લગાવીનેે પથ્થરમારો કર્યો હતો તેવી જ ઘટનાનું પુનરાવર્તન દુજાનાનાં મોત બાદ જોવા મળી રહ્યું છે. દુજાનાનાં મોત બાદ કાશ્મીર ફરી ભડકે ન બળે તે માટે આગોતરા પગલાં રૂપે સુરક્ષા દળોએ ઇન્ટરનેટ, ફોન સેવા, રેલવે સેવા બંધ કરીને કેટલાક વિસ્તારોમાં અઘોષિત સંચારબંધી પણ લાદી દીધી છે.